Anders Fogh Rasmussen (V), 2004-03-31:
Det er det, der nu forhandles mellem EU-landene, og der ønsker vi ikke på nuværende tidspunkt at lægge os så præcist fast, som det er angivet i det forslag til vedtagelse, som bl.a. hr. Peter Skaarup står bag ved.
Der er det vores opfattelse, at den vedtagelse, som et meget bredt flertal her står bag ved, danner et bedre udgangspunkt for de drøftelser, vi skal have i EU-kredsen.
Jeg føler ikke trang til her ved afslutningen af debatten at komme med nogen længere svartale, for jeg synes, vi har haft en meget, meget fredsommelig debat, ikke mindst i lyset af den forfærdelige opstandelse, der var, da jeg under mit besøg i Kina havde kommenteret de drøftelser, der finder sted i EU-kredsen om en mulig ophævelse af våbenembargoen.
Jeg tror, jeg kan sige, at det gør mig så meget ekstra glad at se, at et bredt flertal står bag den vedtagelse, som hr. Troels Lund Poulsen fremsatte på en række partiers vegne.
Jeg føler trang til foruden regeringspartierne også at takke hr. Niels Helveg Petersen og hr. Jeppe Kofod for at stå bag denne vedtagelse, så meget mere som den fuldstændig afspejler det, jeg sagde i Kina.
Jeg er selvfølgelig meget glad for, at det på den måde bliver afspejlet i en vedtagelse med et så bredt flertal. Jeg synes også, det er vigtigt, at der netop står et bredt flertal bag den danske kinapolitik, som jo har ligget fast igennem mange år.
Jeg tror, vi kunne have undgået meget af det her, hvis ikke det var, fordi hr. Jeppe Kofod var kommet til at skabe forvirring om den socialdemokratiske linje.
For det, jeg sagde i Kina, var fuldstændig, hvad regeringen havde forelagt i Det Udenrigspolitiske Nævn og fået tilslutning til.
Det kunne man også have forvisset sig om, hvis man havde gjort sig den ulejlighed at se og høre, hvad jeg rent faktisk sagde i Kina.
Når jeg alligevel tager ordet, er det, fordi hr. Jeppe Kofod nogle gange har taget udenrigsministeren til indtægt
Hr. Jeppe Kofod forsøgte at fremstille nogle udtalelser, som udenrigsministeren var kommet med efter nævnsmødet den 29. januar, som om udenrigsministeren dér udtrykte en generel utilfredshed med situationen i Kina.
Det, udenrigsministeren specifikt udtalte sig om,
var den aktuelle situation i Taiwanstrædet og spændingerne mellem Kina og Taiwan.
Hvordan ville den situation udvikle sig, ikke mindst i lyset af det valg og de folkeafstemninger, der skulle finde sted på Taiwan?
Og det var det, udenrigsministeren sigtede til.
Så jeg synes, vi har haft en udmærket debat med et udmærket resultat, hvor vi har fået bekræftet, at der står et meget bredt flertal bag den kinapolitik, som regeringen har præsenteret, og som jeg også præsenterede under mine møder i Kina.
Det er det, vi vil arbejde på, og jeg mener, at det meget klart fremgår af det, jeg sagde allerede i min besvarelse.
Det fremgår meget klart af det, alle fire ordførere, som står bag det her forslag til vedtagelse, har sagt, så der er ikke noget at være i tvivl om.
USA har den 22. marts meddelt, at de vil fremlægge en resolution om menneskerettighedssituationen i Kina på Menneskerettighedskommissionens 60. samling i Genève.
Efter hvad jeg har fået oplyst, er det næppe tænkeligt, at der kan blive en afstemning om en sådan resolution, fordi Kina, ifølge det jeg har fået oplyst, har fået flertal i Kommissionen for det, der hedder en no action motion.
Det betyder altså, at så kan der ikke tages skridt til en afstemning.
Det er, efter hvad jeg har fået oplyst, situationen for indeværende.
I øvrigt kan jeg oplyse hr. Søren Søndergaard om, at der fra EU's side er fremført kritik af forholdene i Kina under nogle temadebatter, som har fundet sted. I øvrigt kan jeg også oplyse, at der halvårligt afholdes dialogmøder mellem EU og Kina.
Det seneste dialogmøde blev afholdt den 26.-27. februar i Dublin, og på dette møde afgav Kina nye tilsagn om fremskridt på en række områder, bl.a. tilsagn om reformer af systemet for genopdragelse, tilsagn om øget samarbejde med FN og tilsagn om samarbejde inden for rammerne af menneskerettighedsdialogen om et lovgrundlag for ratifikation af konventionen om borgerlige og politiske rettigheder.
Det svarer også til, hvad jeg fik oplyst under mine møder med de kinesiske ledere.